  Туспуктэм: Григорий Фомин Наталия Сильвестрова 6+ 3-тӥ тулыспалэ Ижкарысь «Динамо» стадионын конькиен бызьылонъя «Лёд надежды нашей» огъяросси ӵошатсконъёс (6+) ортчозы. Ужрадэ 6 аресысен мылкыд карисьёс пыриськыны быгато. Со сярысь элькун тӧролэн но кивалтэтлэн пресс-службазы ивортӥз. Ӵошатсконъёс арлыдъя куать категориосын радъяськозы. 1-5 классъёсын дышетскисьёс 50 метр бызёзы, 6-11 классын дышетскисьёс, озьы ик 2005-тӥ арын но солэсь вазьгес вордӥськемъёс – 100 метр. Ужрадэ пыриськон понна куриськонэз Удмуртиысь сборной командаосты дасянъя центрын (Базисной урам, 17) 30-тӥ толшорысен 2-тӥ тулыспалозь сётыны луэ. Юанъёсын 79-79-48 (доб. 825) телефон номеръя вазиськоно. «Котькуд ар ужрад 650 пала адямиез люка. Ӵошатсконъёсы нылпиос но, бадӟымъёс но, пенсионеръёс но мыло-кыдо пырисько. Азьланяз ӵошатсконэз паськытатэммы, соосты элькунысь мукет каръёсын но радъяммы потэ. Со конькиен бызьылон спортэ выль адямиосты кыскыны юрттоз, кин ассэ бадӟымгес ӵошатсконъёсын возьматыны быгатоз. <...> Сизьым дышетскисьёсмы али Санкт-Петербурглэн сборнояз пыро, ньылез соос пӧлысь спортъя мастер луизы. Спортсменъёс вань бадӟым ӵошатсконъёсы пырисько но призъёс басьто » Дмитрий Архангельский, Удмуртиысь конькиен бызьылон спортъя федерацилэн кивалтӥсез Тодэ вайытом, Ижкарын Пельнянь фестиваль улсын ӵужонболъя ӵошатсконъёс (18+) ортчозы. Тегъёс: Спорт Ижкар Удмуртия  